2.9. การจัดการ

2.9.1. โครงสร้างการจัดการขององค์กร

โครงสร้างการจัดการของบริษัทฯ ประกอบด้วยคณะกรรมการทั้งหมดจำนวน 3 คณะ ซึ่งประกอบด้วย
คณะกรรมการบริษัทฯ คณะกรรมการบริหาร และคณะกรรมการตรวจสอบ
ซึ่งรายละเอียดของคณะกรรมการแต่ละคณะมีดังนี้

คณะกรรมการบริษัทฯ

คณะกรรมการของบริษัทฯ ประกอบด้วยกรรมการจำนวน 8 ท่าน โดยเป็นกรรมการที่เป็นผู้บริหารของบริษัทฯ 4 ท่าน กรรมการที่ไม่ได้เป็นผู้บริหาร 4 ท่านซึ่งในจำนวนดังกล่าวเป็นกรรมการอิสระ 3 ท่าน รายชื่อคณะกรรมการของบริษัทฯ มีดังนี้

ลำดับ รายชื่อกรรมการ ตำแหน่ง

1. นายอึ้ง กวง มิ้ง ประธานกรรมการ

2.  นายหวัง หมิง เจิ้ง รองประธานกรรมการ

3.  นายชู ชี หยวน กรรมการ

4.  นายอนุสรณ์ มุทราอิศ กรรมการ

5.  นางสาวนิรมล ตันติพูนธรรม กรรมการ

6.  ผู้ช่วยศาสตราจารย์วัธนี พรรณเชษฐ์ กรรมการอิสระ

7.  รองศาสตราจารย์วุฒิชัย กปิลกาญจน์ กรรมการอิสระ

8.  ศาสตราจารย์สุภาพรรณ รัตนาภรณ์ กรรมการอิสระ

นางสาวดวงรัตน์ เลิศวรสิริกุล เป็นเลขานุการกรรมการบริษัทฯ

วิธีการลงนามผูกพันบริษัทฯ

 กรรมการผู้มีอำนาจลงนามประกอบด้วย (1) นายอึ้ง กวง มิ้ง ประธานกรรมการ ลงลายมือชื่อร่วมกับ นายหวัง หมิง เจิ้ง รองประธานกรรมการ รวมเป็นสองคนและประทับตราสำคัญของบริษัทฯ หรือ (2) นายอึ้ง กวง มิ้ง ประธานกรรมการ หรือ นายหวัง หมิง เจิ้ง รองประธานกรรมการคนใดคนหนึ่งลงลายมือชื่อร่วมกับนายอนุสรณ์ มุทราอิศ หรือ นางสาวนิรมล ตันติพูนธรรม หรือ นายชู ชี หยวน รวมเป็นสองคน และประทับตราสำคัญของบริษัทฯ

ขอบเขตอำนาจหน้าที่ของคณะกรรมการบริษัทฯ

1. คณะกรรมการบริษัทฯ ต้องปฏิบัติหน้าที่ให้เป็นไปตามกฎหมาย
วัตถุประสงค์และข้อบังคับของบริษัทฯตลอดจนมติที่ประชุมผู้ถือหุ้นด้วยความซื่อสัตย์สุจริตและระมัดระวังรักษาผลประโยชน์ของบริษัทฯ

2.  กำหนดนโยบาย กลยุทธ แผนงานทางธุรกิจและงบประมาณของบริษัทฯ
    ควบคุมกำกับดูแลการบริหารและการจัดการ
    รวมถึงการติดตามผลการปฏิบัติงานของคณะกรรมการบริหาร
    เพื่อให้แน่ใจว่าได้ดำเนินการปฏิบัติงานตามแผนงาน นโยบาย
    และงบประมาณที่วางไว้อย่างเหมาะสม

3.
ตรวจสอบระบบการควบคุมภายในและการบริหารจัดการความเสี่ยงว่าได้มีการดำเนินการอย่างถูกต้องและมีประสิทธิผล

4. กำกับดูแลให้บริษัทฯ ปฏิบัติตามพระราชบัญญัติหลักทรัพย์ และตลาดหลักทรัพย์
และกฎหมายว่าด้วยหลักทรัพย์และตลาดหลักทรัพย์ ซึ่งหมายรวมถึงหลักเกณฑ์
ข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
และตลาดหลักทรัพย์แห่งประเทศไทย อาทิเช่น
การทำรายการที่เกี่ยวโยงกันและการซื้อหรือขายทรัพย์สินที่สำคัญตามกฏเกณฑ์ของตลาดหลักทรัพย์แห่งประเทศไทยหรือกฎหมายที่เกี่ยวข้องกับธุรกิจของบริษัทฯ

5. จัดให้มีการทำงบดุลและงบกำไรขาดทุนของบริษัทฯ ณ วันสิ้นสุดรอบระยะเวลาบัญชีของบริษัทฯ
ซึ่งผู้สอบบัญชีตรวจสอบแล้วและนำเสนอต่อที่ประชุมผู้ถือหุ้นเพื่อพิจารณาและอนุมัติ

6.
ตรวจสอบการเปิดเผยข้อมูลของบริษัทฯต่อสาธารณชนให้มีความถูกต้องครบถ้วนภายในเวลาที่กำหนด

7.  กรรมการบริษัทฯอาจแต่งตั้งบุคคลอื่นใดให้ดำเนินกิจการของบริษัทฯภายใต้การควบคุมของกรรมการ
    หรืออาจมอบอำนาจเพื่อให้บุคคลดังกล่าวมีอำนาจตามที่กรรมการเห็นสมควร
    และคณะกรรมการอาจยกเลิกเพิกถอนเปลี่ยนแปลงหรือแก้ไขอำนาจนั้นๆได้เมื่อเห็นสมควร

  ทั้งนี้ การมอบอำนาจนั้นจะต้องไม่มีลักษณะเป็นการมอบอำนาจที่ทำให้ผู้รับมอบอำนาจ
  สามารถพิจารณาและอนุมัติรายการที่ผู้รับมอบอำนาจ
  หรือบุคคลที่อาจมีความขัดแย้งมีส่วนได้เสียหรือมีความขัดแย้งทางผลประโยชน์อื่นใดกับบริษัทฯยกเว้นเป็นการอนุมัติรายการที่เป็นไปตามนโยบายและหลักเกณฑ์ที่คณะกรรมการพิจารณาและอนุมัติไว้แล้ว

คุณสมบัติของคณะกรรมการอิสระ

1.  ถือหุ้นไม่เกินร้อยละห้าของจำนวนหุ้นที่มีสิทธิออกเสียงทั้งหมดของบริษัทฯ บริษัทใหญ่ บริษัทย่อย
    บริษัทร่วม หรือนิติบุคคลที่อาจมีความขัดแย้ง

2.  ไม่เป็นลูกจ้าง พนักงาน ที่ปรึกษาที่ได้เงินเดือนประจำ หรือผู้มีอำนาจควบคุม ของบริษัทฯ
    บริษัทใหญ่ บริษัทย่อย บริษัทร่วม หรือนิติบุคคลที่อาจมีความขัดแย้ง

3.  ไม่เป็นบุคคลที่มีความสัมพันธ์ทางสายโลหิต หรือโดยการจดทะเบียนตามกฎหมาย
    ในลักษณะที่เป็น บิดามารดา คู่สมรส พี่น้อง และบุตร รวมทั้งคู่สมรสของบุตร ของผู้บริหาร
    ผู้ถือหุ้นรายใหญ่
    ผู้มีอำนาจควบคุมหรือบุคคลที่จะได้รับการเสนอให้เป็นผู้บริหารหรือผู้มีอำนาจควบคุมของบริษัทฯหรือบริษัทย่อย

4.  ไม่มีความสัมพันธ์ทางธุรกิจกับบริษัทฯ บริษัทใหญ่ บริษัทย่อย บริษัทร่วม
    หรือนิติบุคคลที่อาจมีความขัดแย้ง
    ในลักษณะที่อาจเป็นการขัดขวางการใช้วิจารณญาณอย่างอิสระของตน
    และไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระเกี่ยวกับการดำเนินงานของบริษัทฯ

5.  เป็นกรรมการที่ไม่ได้รับการแต่งตั้งขึ้นเป็นตัวแทนเพื่อรักษาผลประโยชน์ของกรรมการบริษัทฯ
    ผู้ถือหุ้นรายใหญ่หรือผู้ถือหุ้นซึ่งเป็นผู้เกี่ยวข้องกับผู้ถือหุ้นรายใหญ่ของบริษัทฯ

6.  สามารถปฏิบัติหน้าที่และแสดงความเห็นหรือรายงานผลการปฏิบัติงานตามหน้าที่ที่ได้รับมอบหมายจากคณะกรรมการของบริษัทฯได้โดยอิสระ
    โดยไม่อยู่ภายใต้การควบคุมของผู้ถือหุ้นรายใหญ่ของบริษัทฯ
    รวมทั้งผู้ที่เกี่ยวข้องหรือญาติสนิทของบุคคลดังกล่าว

คณะกรรมการตรวจสอบ 

คณะกรรมการตรวจสอบของบริษัทฯ ประกอบด้วยกรรมการจำนวน 3 ท่านซึ่งกรรมการทุกท่านดำรงตำแหน่งเป็นกรรมการอิสระด้วยเช่นกัน โดยหลักเกณฑ์ในการสรรหาได้เป็นไปตามคุณสมบัติที่กฎหมายหลักทรัพย์และตลาดหลักทรัพย์กำหนดไว้คือได้รับการแต่งตั้งจากคณะกรรมการบริษัทฯ และต้องมีจำนวนอย่างน้อย 3 ท่าน โดยอย่างน้อย 1 ท่านต้องมีความรู้ทางด้านบัญชี รายชื่อคณะกรรมการตรวจสอบมีดังนี้

ลำดับ รายชื่อกรรมการ ตำแหน่ง

1.  ผู้ช่วยศาสตราจารย์ วัธนี พรรณเชษฐ์ ประธานกรรมการตรวจสอบ/กรรมการอิสระ

2.  รองศาสตราจารย์ วุฒิชัย กปิลกาญจน์ กรรมการตรวจสอบ/กรรมการอิสระ

3.  ศาสตราจารย์ สุภาพรรณ รัตนาภรณ์ กรรมการตรวจสอบ/กรรมการอิสระ

ขอบเขตหน้าที่ของคณะกรรมการตรวจสอบ

1.  สอบทานให้บริษัทฯมีการรายงานทางการเงินอย่างถูกต้องและเปิดเผยอย่างเพียงพอ

2.  สอบทานให้บริษัทฯมีระบบการควบคุมภายในและการตรวจสอบภายในที่เหมาะสมและมีประสิทธิผล

3.  สอบทานให้บริษัทฯปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์หรือกฎหมายที่เกี่ยวข้องกับธุรกิจของบริษัทฯ

4.  พิจารณาคัดเลือก เสนอแต่งตั้งและเสนอค่าตอบแทนผู้สอบบัญชีของบริษัทฯ

5.  พิจารณาการเปิดเผยข้อมูลของบริษัทฯในกรณีที่เกิดรายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์ให้มีความถูกต้องและครบถ้วน

6.  ปฏิบัติการอื่นใดตามที่คณะกรรมการของบริษัทฯมอบหมาย และคณะกรรมการตรวจสอบเห็นชอบ

7.  จัดทำรายงานการกำกับดูแลกิจการของคณะกรรมการตรวจสอบโดยเปิดเผยไว้ในรายงานประจำปีของบริษัทฯ
    ซึ่งรายงานดังกล่าวต้องลงนามโดยประธานกรรมการตรวจสอบ

  ตามที่ได้ระบุในกฏบัตรของคณะกรรมการตรวจสอบ (Audit Committee’s Charter)
  สมาชิกของคณะกรรมการชุดนี้ต้องเป็นกรรมการอิสระ
  มีการจัดการประชุมคณะกรรมการปีละไม่น้อยกว่า 4 ครั้งทุกไตรมาส
  เพื่อสอบทานงบการเงินและดูแลการดำเนินธุรกิจของบริษัทฯ
  และรายงานการประชุมต้องนำเสนอต่อสมาชิกของคณะกรรมการและคณะกรรมการบริษัทฯ ในปี
  2548 คณะกรรมการตรวจสอบได้จัดการประชุมรวม 9 ครั้ง นอกจากนี้
  คณะกรรมการตรวจสอบต้องรายงานถึงการทำงานต่อคณะกรรมการบริษัทฯ ปีละไม่ต่ำกว่าหนึ่งครั้ง
  พร้อมกับเปิดเผยรายงานดังกล่าวในรายงานประจำปีของบริษัทฯ

คณะกรรมการบริหาร 

คณะกรรมการบริหารของบริษัทฯประกอบด้วยกรรมการ 9 ท่านมีรายนามดังต่อไปนี้

ลำดับ รายชื่อกรรมการ ตำแหน่ง

1.  นายหวัง หมิง เจิ้ง ประธานกรรมการบริหาร/ รองประธานบริหาร

นายอึ้ง กวง มิ้ง กรรมการบริหาร/ ประธานบริหาร

2.  นายเซีย เหิง เซียน กรรมการบริหาร/ รองประธานฝ่ายจัดการด้าน

การตลาด

3.  นายอนุสรณ์ มุทราอิศ กรรมการบริหาร/ ผู้อำนวยการฝ่ายบริหารและ

ทรัพยากรบุคคล

4.  นายหยู เป๋อ เหวิน กรรมการบริหาร/ ผู้อำนวยการฝ่ายการเงิน

5.  นายเต้อ ไช่ เซิน กรรมการบริหาร/ ผู้อำนวยการฝ่ายปฏิบัติการ

6.  นางสาวนิรมล ตันติพูนธรรม กรรมการบริหาร

7.  นายวิชัย ศักดิ์สุริยา กรรมการบริหาร

8.  นายมานะ ตั้งชาติสิริ กรรมการบริหาร

ขอบเขตหน้าที่ของคณะกรรมการบริหาร

1.  ดำเนินกิจการและบริหารกิจการของบริษัทฯตามวัตถุประสงค์ ข้อบังคับ นโยบาย ระเบียบ
    ข้อกำหนด คำสั่ง และมติของที่ประชุมคณะกรรมการ
    และ/หรือมติที่ประชุมผู้ถือหุ้นของบริษัทฯทุกประการ

2.  กำหนดนโยบาย แผนธุรกิจ ทิศทาง กลยุทธ งบประมาณ
    และโครงสร้างการบริหารงานหลักและ อำนาจการบริหารต่างๆของบริษัทฯ
    ในการดำเนินธุรกิจรวมทั้งผังองค์กรของบริษัทฯ
    เพื่อเสนอให้ที่ประชุมคณะกรรมการของบริษัทฯพิจารณาและอนุมัติและ/หรือให้ความเห็นชอบ
    รวมตลอดถึงการตรวจสอบและติดตามผลการดำเนินงานของบริษัทฯตามนโยบายที่กำหนด

3.  มีอำนาจในการเข้าทำสัญญาเกี่ยวกับการดำเนินธุรกิจปกติของบริษัทฯและหรือทำธุรกรรมใดๆกับธนาคารและสถาบันการเงินต่างๆ
    ภายในวงเงินไม่เกิน 10 ล้านเหรียญสหรัฐหรือเทียบเท่าในเงินตราสกุลอื่นต่อหนึ่งสัญญา
    และกรณีที่ต้องใช้ทรัพย์สินของบริษัทฯเป็นหลักประกัน
    ต้องนำเสนอขออนุมัติจากคณะกรรมการของบริษัทฯ

4.  ปฏิบัติหน้าที่อื่นๆตามที่ได้รับมอบหมายจากคณะกรรมการบริษัทฯเป็นคราวๆ ไป

5.  ให้มีอำนาจในการมอบอำนาจให้บุคคลคนหนึ่งหรือหลายคนหรือบุคคลอื่นใดปฏิบัติการอย่างหนึ่งอย่างใด
    โดยอยู่ภายใต้การควบคุมของคณะกรรมการบริหาร หรืออาจมอบอำนาจเพื่อให้บุคคลดังกล่าว
    มีอำนาจตามที่คณะกรรมการบริหารเห็นสมควร
    และภายในระยะเวลาที่คณะกรรมการบริหารเห็นสมควร ซึ่งคณะกรรมการบริหารอาจยกเลิก
    เพิกถอน เปลี่ยนแปลง หรือแก้ไข บุคคลที่ได้รับมอบอำนาจ หรือการมอบอำนาจนั้น ๆ
    ได้ตามที่เห็นสมควร

1.  ทั้งนี้ การมอบหมายอำนาจหน้าที่และความรับผิดชอบของคณะกรรมการบริหารนั้น
    จะไม่มีลักษณะเป็นการมอบอำนาจ
    หรือมอบอำนาจช่วงที่ทำให้กรรมการบริหารหรือผู้รับมอบอำนาจจากกรรมการบริหาร
    สามารถอนุมัติรายการที่ตนหรือบุคคลที่อาจมีความขัดแย้ง
    (ตามที่นิยามไว้ในประกาศคณะกรรมการกำกับหลักทรัพย์และตลาดหลักทรัพย์) มีส่วนได้เสีย
    หรืออาจมีความขัดแย้งทางผลประโยชน์อื่นใดกับบริษัทฯ หรือบริษัทย่อย
    เว้นแต่เป็นการอนุมัติรายการที่เป็นไปตามปกติธุรกิจที่มีการกำหนดขอบเขตชัดเจน

คณะผู้บริหารระดับสูง

คณะบริหารประกอบด้วยผู้บริหาร 6 ท่าน รายชื่อคณะบริหารมีดังนี้

ลำดับ รายชื่อกรรมการ ตำแหน่ง

1.  นายอึ้ง กวง มิ้ง ประธานบริหาร

2.  นายหวัง หมิง เจิ้ง รองประธานบริหาร

3.  นายเซีย เหิง เซียน รองประธานฝ่ายจัดการด้านการตลาด

4.  นายอนุสรณ์ มุทราอิศ ผู้อำนวยการฝ่ายบริหารและทรัพยากรบุคคล

5.  นายหยู เป๋อ เหวิน ผู้อำนวยการฝ่ายการเงิน

6.  นายเต้อ ไช่ เซิน ผู้อำนวยการฝ่ายปฏิบัติการ

ขอบเขตหน้าที่ของประธานบริหาร

1.  บริหาร ควบคุม และรับผิดชอบต่อการดำเนินงานของบริษัทฯ
    ในแนวทางที่ได้กำหนดไว้ในงบประมาณของบริษัทฯที่ได้รับการอนุมัติจากคณะกรรมการ
    และ/หรือคณะกรรมการบริหารของบริษัทฯแล้ว รวมถึงการดูแล ให้คำแนะนำ
    และปรับปรุงการดำเนินงานอย่างต่อเนื่อง

2.  นำเสนอนโยบาย กลยุทธ์ของบริษัทฯและของหน่วยธุรกิจในบริษัทฯ
    เพื่อให้ที่ประชุมคณะกรรมการบริษัทฯรับทราบและอนุมัติ
    และรับผิดชอบต่อการนำกลยุทธ์ดังกล่าวไปปฏิบัติ

3.  ร่วมกับคณะกรรมการบริหารรับผิดชอบต่อการจัดทำงบประมาณประจำปี
    และแผนการดำเนินงานของบริษัทฯ ทบทวนงบประมาณประจำปีทุกไตรมาส
    และนำเสนองบประมาณหลังการปรับปรุงต่อที่ประชุมคณะกรรมการบริษัทฯ

4.  รายงานผลการดำเนินงานประจำไตรมาสต่อกรรมการบริษัทฯ

5.  มีอำนาจพิจารณาอนุมัติวงเงินค่าใช้จ่ายในเรื่องต่างๆตามที่ระบุใน Approval Authority
    Instruction ของบริษัทฯ ซึ่งสำเนาเอกสารดังกล่าวได้ส่งให้กรรมการทุกท่านพิจารณาแล้ว
    อย่างไรก็ตาม เรื่องใดๆ ที่ไม่ใช่การดำเนินงานตามปกติของธุรกิจนั้น
    จะต้องได้รับอนุมัติจากที่ประชุมคณะกรรมการบริษัทฯ ก่อน

2.  6. ดำเนินการอื่นๆ ตามที่ได้รับมอบหมายจากมติที่ประชุมคณะกรรมการบริษัทฯ

    7. มีอำนาจแต่งตั้งและบริหารงานคณะทำงานชุดต่างๆ
    เพื่อประโยชน์และประสิทธิภาพการจัดการที่ดี และโปร่งใส
    และให้มีอำนาจในการมอบอำนาจช่วง และ/หรือมอบหมายให้บุคคลอื่นปฏิบัติงานแทนได้
    โดยการมอบอำนาจช่วง
    และ/หรือการมอบหมายดังกล่าวให้อยู่ภายใต้ขอบเขตแห่งการมอบอำนาจตามหนังสือมอบอำนาจฉบับนี้
    และ/หรือให้เป็นไปตามระเบียบ ข้อกำหนด
    หรือตามความเห็นชอบของคณะกรรมการของบริษัทฯ และ/หรือบริษัทได้กำหนดไว้

    1.  ทั้งนี้ การมอบหมายอำนาจหน้าที่และความรับผิดชอบของประธานบริหารนั้น
        จะไม่มีลักษณะเป็นการมอบอำนาจ หรือมอบอำนาจช่วงที่ทำให้ประธานบริหาร
        หรือผู้รับมอบอำนาจจากประธานบริหารสามารถอนุมัติรายการที่ตนหรือบุคคลที่อาจมีความขัดแย้ง
        (ตามที่นิยามไว้ในประกาศคณะกรรมการกำกับหลักทรัพย์และตลาดหลักทรัพย์)
        มีส่วนได้เสียหรืออาจมีความขัดแย้งทางผลประโยชน์อื่นใดกับบริษัทฯ หรือบริษัทย่อย
        เว้นแต่เป็นการอนุมัติรายการที่เป็นไปตามปกติธุรกิจที่มีการกำหนดขอบเขตชัดเจน

2.9.2. การสรรหากรรมการ 

คณะกรรมการบริษัทฯจะเป็นผู้คัดเลือกกรรมการและเสนอชื่อให้ที่ประชุมผู้ถือหุ้นพิจารณาอนุมัติ
การแต่งตั้งกรรมการใช้วิธีการลงคะแนนเสียงเลือกตั้งโดยเสียงข้างมากของที่ประชุมผู้ถือหุ้น
ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียง
โดยให้ผู้ถือหุ้นแต่ละคนจะใช้คะแนนเสียงที่มีอยู่ทั้งหมดเลือกตั้งบุคคลที่ได้รับการเสนอชื่อเป็นกรรมการ
ทั้งนี้ ผู้ถือหุ้นจะแบ่งคะแนนเสียงให้แก่ผู้หนึ่งผู้ใดมากน้อยเพียงใดไม่ได้
บุคคลซึ่งได้รับคะแนนเสียงสูงสุดตามลำดับลงมาเป็นผู้ได้รับการเลือกตั้งเป็นกรรมการเท่าจำนวนกรรมการที่จะพึงมี
ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงมี
ให้ผู้เป็นประธานในที่ประชุมออกเสียงเพิ่มขึ้นอีกหนึ่งเสียงเป็นเสียงชี้ขาด

โครงสร้างองค์กร

2.9.3. ค่าตอบแทนของกรรมการและผู้บริหาร

ค่าตอบแทนกรรมการบริษัท ค่าตอบแทนของกรรมการบริษัททั้ง 8 ท่านที่ได้รับในปี 2548
มีจำนวนเงินรวมทั้งสิ้น 4,370,000 บาท ประกอบด้วยค่าตอบแทนประจำปี โบนัส
และเบี้ยประชุมกรรมการอิสระโดยมีรายละเอียดดังนี้ หน่วย : บาท

ที่ รายชื่อกรรมการ ค่าตอบแทนกรรมการ เบี้ยประชุม* รวม

1. นายอึ้ง กวง มิ้ง 480,000 - 480,000

2. นายหวัง หมิง เจิ้ง 480,000 - 480,000

3. นายชู ชี หยวน 480,000 - 480,000

4. นายอนุสรณ์ มุทราอิศ 480,000 - 480,000

5. นางสาวนิรมล ตันติพูนธรรม 480,000 - 480,000

6. ผู้ช่วยศาสตราจารย์ วัธนี พรรณเชษฐ์ 580,000 160,000 740,000

7. รองศาสตราจารย์ วุฒิชัย กปิลกาญจน์ 480,000 120,000 600,000

8. ศาสตราจารย์ สุภาพรรณ รัตนาภรณ์ 480,000 150,000 630,000

รวมทั้งสิ้น 4,370,000

* ค่าเบี้ยประชุมจะได้รับเฉพาะกรรมการอิสระเท่านั้น*

ในปี 2548 มีกรรมการจำนวน 5 รายได้รับใบสำคัญแสดงสิทธิในการซื้อหุ้นสามัญบริษัทฯ
ภายใต้โครงการเสนอขายหลักทรัพย์แก่กรรมการและพนักงาน (ESOP 2005) จำนวนรวม
6,500,000 หน่วย คิดเป็น ร้อยละ 11.02 ของโครงการ

ค่าตอบแทนของผู้บริหาร

ค่าตอบแทนของผู้บริหารรวม 6 ราย ซึ่งประกอบด้วยเงินเดือนและโบนัส มีจำนวนทั้งสิ้น
6,251,998 บาท (ในปี 2548 มีการปรับโครงสร้างผู้บริหารจากจำนวน 19 รายเหลือ 6 ราย)
และใบสำคัญแสดงสิทธิฯ (ESOP 2005) ที่จัดสรรให้แก่ผู้บริหารเป็นจำนวนรวม 1,225,000 หน่วย
คิดเป็นร้อยละ 2.08 ของโครงการ
(ไม่รวมส่วนของกรรมการบริหารที่ระบุรวมอยู่ในส่วนของกรรมการแล้ว)

2.9.4. การการกำกับดูแลกิจการ

บริษัทฯ ได้มีการกำกับดูแลกิจการที่ดี โดยได้ยึดหลักการดังต่อไปนี้

1. นโยบายเกี่ยวกับการกำกับกิจการ

บริษัท เดลต้า อีเลคโทรนิคส์ (ประเทศไทย) จำกัด (มหาชน)
ได้ตระหนักดีว่าการมีการกำกับดูแลกิจการที่ดีเป็นปัจจัยที่สำคัญยิ่งในการที่จะทำให้กิจการประสบความสำเร็จและเติบโตในระยะยาว
บริษัทฯจึงถือว่า ความซื่อสัตย์ (Integrity) ความโปร่งใส (Transparency) และ
ความรับผิดชอบต่อผลงานในหน้าที่ (Accountability)
เป็นหลักการสำคัญในการพัฒนาการกำกับดูแลกิจการที่ดี อันจะเป็นการสร้างความเชื่อมั่นในบริษัทฯ
ให้แก่ผู้ถือหุ้น ลูกค้า คู่ค้า เจ้าหนี้ พนักงาน รวมทั้งผู้มีส่วนได้เสียอื่นๆ

คณะกรรมการบริษัทฯ
และคณะกรรมการตรวจสอบจะเป็นผู้ดูแลและให้คำแนะนำในการพัฒนาการกำกับดูแลกิจการที่ดีของบริษัทฯ
ต่อไป

2. สิทธิและความเท่าเทียมของผู้ถือหุ้นและการประชุมผู้ถือหุ้น (หลักการข้อ 2 และ 4)

บริษัทฯ ตระหนักถึงสิทธิและความเท่าเทียมกันของผู้ถือหุ้น
โดยผู้ถือหุ้นทุกคนสามารถเข้าร่วมประชุมผู้ถือหุ้นโดยได้รับข้อมูลประกอบการประชุมที่เท่าเทียมกัน
หนังสือเชิญประชุมได้จัดส่งให้กับผู้ถือหุ้นพรัอมกันตามเวลาที่กฏหมายและกฏเกณฑ์อื่นๆที่เกี่ยวข้องกำหนดไว้
ทั้งยังได้แนบหนังสือมอบอำนาจในการเข้าร่วมประชุมสำหรับกรณีที่ผู้ถือหุ้นไม่สามารถเข้าร่วมประชุมด้วยตนเอง
ผู้ถือหุ้นสามารถมอบอำนาจให้บุคคลใดๆ หรือกรรมการอิสระของบริษัทฯ เป็นผู้ลงคะแนนเสียงแทน

ในการประชุมผู้ถือหุ้น ผู้บริหารของบริษัทฯ ได้เข้าร่วมประชุมโดยพร้อมเพรียงกัน
เพื่อให้ผู้ถือหุ้นได้ซักถาม และรับฟังความคิดเห็นหรือคำแนะนำที่เกี่ยวกับการดำเนินธุรกิจของบริษัทฯ

3. สิทธิของผู้มีส่วนได้เสียกลุ่มต่างๆ

บริษัทฯ ได้ให้สิทธิและความสำคัญแก่ผู้มีส่วนได้เสียในทุกกลุ่ม อันได้แก่ ผู้ถือหุ้น ลูกค้า พนักงาน คู่ค้า
เจ้าหนี้ และสังคม โดยให้การเคารพต่อสิทธิและมุ่งปฏิบัติต่อผู้มีส่วนได้เสียกลุ่มต่างๆ ดังนี้

  ผู้ถือหุ้น - บริษัทฯ มีความมุ่งมั่นที่จะดำเนินธุรกิจให้เติบโตอย่างยั่งยืน เพื่อเพิ่มมูลค่าของบริษัท
  อันจะมีผลให้ผู้ถือหุ้นของบริษัทฯ ได้รับผลตอบแทนที่ดี

  ลูกค้า - บริษัทฯ มุ่งมั่นต่อการให้ความพึงพอใจสูงสุดแก่ลูกค้ามาโดยตลอด
  ด้วยการเสนอสินค้าและบริการที่มีคุณภาพดีและเชื่อถือได้

  พนักงาน - บริษัทฯ ถือว่าทรัพยากรบุคคลเป็นทรัพย์สินที่มีค่าสูงสุด ดังนั้น บริษัทฯ
  จึงให้ผลตอบแทนที่เป็นธรรม
  รวมทั้งโอกาสในการก้าวหน้าทางด้านการงานอย่างเท่าเทียมตามความถนัดและความสามารถของแต่ละบุคคล
  รวมทั้งมีการพัฒนาบุคคลากรอย่างสม่ำเสมอด้วยการจัดฝึกอบรมทั้งภายในและต่างประเทศ
  เพื่อเพิ่มความสามารถในการปฎิบัติงาน

  คู่ค้า - บริษัทฯ ได้สร้างและรักษาความสัมพันธ์ที่ดีกับคู่ค้าอย่างสม่ำเสมอ
  พร้อมทั้งมีการร่วมมือโดยทำงานร่วมกันอย่างใกล้ชิด
  เพื่อปรับปรุงคุณภาพของวัตถุดิบและสินค้าให้สอดล้องกับความต้องการของทั้งสองฝ่าย

  เจ้าหนี้ - บริษัทฯ
  ได้ยึดมั่นและพร้อมจะปฎิบัติตามสัญญาและชำระหนี้สินต่อเจ้าหนี้ทุกรายอย่างเคร่งครัด

  ชุมชนและสังคม –
  ความปลอดภัยในการปฎิบัติงานของพนักงานและการรักษาสิ่งแวดล้อมเป็นเรื่องที่บริษัทฯ
  ให้ความสำคัญมาก โดยตั้งแต่ปี 2542 เป็นต้นมา บริษัทฯ
  ได้รับมาตรฐานความปลอดภัยสำหรับสิ่งแวดล้อม ISO 14001
  รวมทั้งได้รับมาตรฐานด้านความปลอดภัยและอาชีวอนามัย (OHSAS: Occupational Health
  and Safety Assessment) จาก BVQI ซึ่งเป็นหน่วยงานตรวจสอบด้านมาตรฐานสากล
  นอกจากนี้ บริษัทฯ
  ยังได้มีการให้การสนับสนุนด้านการศึกษาด้วยการมอบทุนการศึกษาและเครื่องคอมพิวเตอร์แก่โรงเรียนและโรงพยาบาลในชุมชนใกล้เคียง

4. ภาวะผู้นำและวิสัยทัศน์

คณะกรรมการบริษัทฯ ประกอบด้วยบุคคลที่มีความเป็นมืออาชีพ
รวมทั้งมีความสามารถและประสบการณ์สูงในหลายๆด้าน
คณะกรรมการจะเป็นผู้กำหนดนโยบายและทิศทางของบริษัทฯ
และสอบทานกลยุทธ์ในการดำเนินธุรกิจที่นำเสนอโดยคณะผู้บริหารของบริษัทฯ
ตลอดจนเป็นผู้กำกับดูแลการปฏิบัติงานและประเมินผลการดำเนินงานของบริษัทฯ เป็นระยะๆ

5. ความขัดแย้งทางผลประโยชน์

การตัดสินใจต่างๆที่กระทำโดยฝ่ายบริหารและพนักงานต้องเป็นไปเพื่อผลประโยชน์สูงสุดของบริษัทฯ
ในกรณีที่เกิดความขัดแย้งด้านผลประโยชน์
กรรมการและ/หรือผู้บริหารจะนำเรื่องดังกล่าวเสนอเพื่อให้คณะกรรมการบริษัทฯพิจารณาถึงความจำเป็นในการทำรายการดังกล่าว
รวมทั้งผลกระทบที่มีต่อบริษัทฯ
ในการพิจารณาอนุมัติรายการที่อาจก่อให้เกิดผลความขัดแย้งทางประโยชน์
กรรมการที่มีส่วนได้เสียในกรณีดังกล่าวจะไม่สามารถลงคะแนนเสียงในมติดังกล่าวได้ นอกจากนี้
การดำเนินการเกี่ยวกับรายการเกี่ยวโยง บริษัทฯ จะปฎิบัติตามกฎเกณฑ์ของตลาดหลักทรัพย์ฯ
และประกาศของสำนักงาน ก.ล.ต ในเรื่องเกี่ยวกับรายการเกี่ยวโยง

6. จรรยาบรรณทางธุรกิจ

คณะกรรมการบริษัทฯเป็นผู้รับผิดชอบและมีหน้าที่ในการดูแลให้บริษัทฯ
มีการดำเนินธุรกิจเป็นไปอย่างถูกต้องตามกฏหมาย
รวมถึงการปฏิบัติตามกฏระเบียบและจรรยาบรรณที่ดี นอกจากนี้ กรรมการ
ผู้บริหารและพนักงานทุกคนมีหน้าที่ในการปฏิบัติหน้าที่การงานอย่างมีจริยธรรมและซื่อสัตย์สุจริต
โดยไม่ขัดต่อกฏหมายและกฏระเบียบและข้อบังคับต่างๆ ที่เกี่ยวข้อง ในกรณีที่ผู้ใดฝ่าฝืน
จะมีการลงโทษอย่างจริงจัง พนักงานหรือบุคคลอื่นๆ
สามารถแจ้งถึงการกระทำที่ไม่สุจริตหรือผิดจรรยาบรรณทางธุรกิจของพนักงานของบริษัทฯ
โดยตรงที่ฝ่ายบริหาร คณะกรรมการบริษัทฯ หรือแจ้งผ่านอีเมล์ของบริษัทฯได้

7. การถ่วงดุลของกรรมการที่ไม่เป็นผู้บริหาร

คณะกรรมการบริษัทฯ ประกอบด้วยกรรมการทั้งหมด 8 ท่าน
แบ่งเป็นกรรมการที่เป็นผู้บริหารของบริษัทฯ 4 ท่าน และกรรมการที่ไม่เป็นผู้บริหารทั้งหมด 4
ท่านซึ่งในจำนวนดังกล่าวเป็นกรรมการอิสระ 3 ท่าน ดังนั้น
จำนวนกรรมการอิสระจึงคิดเป็นสัดส่วนประมาณ 1 ใน 3 ของคณะกรรมการ
ซึ่งถือได้ว่าโครงสร้างดังกล่าวมีน้ำหนักในการถ่วงดุลของคณะกรรมการบริษัทฯ

8. การรวมหรือแยกตำแหน่งประธานกรรมการและประธานบริหาร

ปัจจุบันบริษัทฯ มีนโยบายว่า ตำแหน่งประธานกรรมการกับตำแหน่งประธานบริหารของบริษัทฯ
อาจดำรงตำแหน่งโดยบุคคลเดียวกันหรือต่างบุคคลกันก็ได้ โดยในกรณีที่เป็นบุคคลเดียวกัน
หากมีการประชุมคณะกรรมการของบริษัทฯ
เพื่อพิจารณาในเรื่องที่อาจก่อให้เกิดความขัดแย้งทางผลประโยชน์
ประธานกรรมการและ/หรือประธานบริหารที่มีส่วนได้เสียในกรณีนั้น
จะไม่เข้าร่วมประชุมหรือออกเสียงเพื่อลงคะแนนเสียงในวาระดังกล่าว
และที่ประชุมต้องดำเนินการเลือกประธานที่ประชุมขึ้นแทนเพื่อพิจารณาวาระการประชุมดังกล่าวให้แล้วเสร็จ
ทั้งนี้เพื่อให้การประชุมเป็นไปอย่างโปร่งใส

9. ค่าตอบแทนของกรรมการและผู้บริหาร

ค่าตอบแทนของคณะกรรมการเป็นไปตามมติที่ได้การอนุมัติจากที่ประชุมผู้ถือหุ้น
และได้มีการเปิดเผยค่าตอบแทนของกรรมการเป็นรายบุคคลในรายงานประจำปีบริษัทฯ

ส่วนค่าตอบแทนของคณะผู้บริหาร
ได้แสดงไว้เป็นจำนวนรวมและเปิดเผยข้อมูลไว้ในรายงานประจำปีบริษัทฯ เช่นกัน

10. การประชุมคณะกรรมการ

บริษัทฯ ได้มีการกำหนดให้มีการประชุมคณะกรรมการอย่างน้อยปีละ 4 ครั้งหรือในทุกไตรมาส
โดยอาจมีการประชุมเพิ่มเติมเมื่อมีวาระพิเศษต้องพิจารณา
และมีการกำหนดวันประชุมล่วงหน้าตลอดทั้งปี
โดยกำหนดการดังกล่าวต้องได้รับความเห็นชอบจากคณะกรรมการบริษัทฯ บริษัทฯ
ได้จัดส่งหนังสือเชิญประชุมพร้อมระเบียบวาระการประชุมให้กรรมการแต่ละท่านล่วงหน้าก่อนการประชุมเป็นเวลา
7 วัน
และได้มีการบันทึกรายงานการประชุมเป็นลายลักษณ์อักษรและได้จัดเก็บรายงานการประชุมที่ผ่านการรับรองของคณะกรรมการบริษัทแล้วไว้เป็นหลักฐาน
การประชุมแต่ละครั้งใช้เวลาเฉลี่ยประมาณ 3 ชั่งโมง

ในปี 2548 คณะกรรมการมีการประชุมรวมทั้งสิ้น 7 ครั้ง
โดยมีรายละเอียดการเข้าร่วมประชุมของกรรมการแต่ละท่านได้แสดงไว้ในรายงานประจำปีของบริษัทฯ

11. การแต่งตั้งคณะกรรมการเฉพาะเรื่อง

คณะกรรมการบริษัทฯ อาจแต่งตั้งคณะกรรมการเฉพาะเรื่องขึ้นเพื่อดูแลรับผิดชอบงานบางด้าน
หรือศึกษาและพิจารณางานด้านใดด้านหนึ่งโดยเฉพาะ
ซึ่งในปัจจุบันคณะกรรมการได้แต่งตั้งคณะกรรมการเฉพาะขึ้นสองคณะ ได้แก่
คณะกรรมการบริหารและคณะกรรมการตรวจสอบ ทั้งนี้รายละเอียดของขอบเขตความรับผิดชอบ
รวมทั้งรายชื่อของคณะกรรมการดังกล่าวได้ปรากฏในหัวข้อโครงสร้างการจัดการองค์กรของรายงานประจำปีของบริษัทฯ

12. ระบบการควบคุมและการตรวจสอบภายใน

คณะกรรมการบริษัทฯได้จัดให้มีระบบการควบคุมและตรวจสอบภายในที่มีประสิทธิภาพ
โดยมีคณะกรรมการตรวจสอบทำหน้าที่สอบทานว่าบริษัทฯ
มีระบบการควบคุมภายในรวมทั้งการบริหารความเสี่ยงที่ดีและมีประสิทธิภาพ ทั้งนี้
การมีระบบการควบคุมที่ดีก็เพื่อให้มั่นใจได้ว่า

1)  การดำเนินธุรกิจของบริษัทฯ เป็นไปอย่างมีประสิทธิภาพและประสิทธิผล

2)  ทรัพย์สินของบริษัทฯ ได้รับการปกป้องดูแลเป็นอย่างดี

3)  บริษัทฯ มีการปฏิบัติตามกฏหมายรวมทั้งกฏ ระเบียบ และข้อบังคับที่เกี่ยวข้อง

4)  ผู้บริหารในระดับต่างๆ ได้รับข้อมูลที่ถูกต้องและเพียงพอในการประกอบการตัดสินใจ

บริษัทฯ
ได้จัดให้มีฝ่ายตรวจสอบภายในเป็นผู้ประเมินความเสี่ยงและความมีประสิทธิภาพของระบบการควบคุมภายใน
และรายงานการปฏิบัติหน้าที่โดยตรงต่อคณะกรรมการตรวจสอบและคณะกรรมการบริษัทฯ

13. รายงานของคณะกรรมการบริษัทฯ

คณะกรรมการบริษัทฯ
เป็นผู้รับผิดชอบเบื้องต้นในงบการเงินรวมและงบการเงินเฉพาะของบริษัทฯว่าจัดทำขึ้นตามมาตรฐานการบัญชีที่รับรองทั่วไปในประเทศไทย
และได้เลือกใช้นโยบายบัญชีที่เหมาะสมและถือปฎิบัติอย่างสม่ำเสมอ
รวมทั้งได้มีการเปิดเผยข้อมูลที่เป็นสาระอย่างเพียงพอในหมายเหตุประกอบงบการเงิน

14. ความสัมพันธ์กับผู้ลงทุน

บริษัทฯ ได้ตระหนักถึงความสำคัญในการเปิดเผยข้อมูลทั้งข้อมูลด้านการเงินและข้อมูลอื่นๆ
อย่างเพียงพอแก่นักลงทุน โดยได้จัดให้มีส่วนงานนักลงทุนสัมพันธ์
เพื่อรับผิดชอบต่อการให้ข้อมูลอย่างสม่ำเสมอต่อผู้ถือหุ้น นักลงทุน ผู้จัดการกองทุน
รวมทั้งนักวิเคราะห์หลักทรัพย์ ซึ่งโดยปกติจะมีการประชุมเพื่อเปิดเผยข้อมูลดังกล่าวปีละไม่ต่ำกว่า 4
ครั้ง นอกจากนี้ นักลงทุนหรือผู้สนใจทั่วไป สามารถติดต่อขอข้อมูลโดยตรงจากบริษัทฯ
หรือผ่านทางอีเมล์ของบริษัทฯที่ info@deltathailand.com
หรือสามารถเข้าไปศึกษาข้อมูลของบริษัทฯ ในเว็บไซต์ของบริษัทฯที่ www.deltathailand.com

2.9.5. การดูแลเรื่องการใช้ข้อมูลภายใน

บริษัทฯ
มีนโยบายจำกัดการใช้ข้อมูลภายในให้อยู่ในวงเฉพาะผู้บริหารระดับกลางถึงสูงที่เกี่ยวข้องภายในแผนกหรือโรงงานเท่านั้น
สำหรับงบการเงินที่ได้รับการตรวจสอบแล้วนั้น
จะถูกเก็บรักษาไว้ที่ผู้บริหารระดับสูงของสำนักประธานกรรมการแผนกบัญชีและการเงิน
ทั้งก่อนและหลังการประกาศสู่สาธารณชนผ่านทางตลาดหลักทรัพย์แห่งประเทศไทย
ข้อมูลที่เป็นความลับอื่นๆ ของบริษัทฯ ในส่วนของการดำเนินงานในช่วงเวลานั้นๆ
จะมีการจัดประชุมเพื่อพิจารณา
แก้ไขและปรับปรุงเฉพาะระดับผู้จัดการแผนกและผู้จัดการโรงงานขึ้นไปเท่านั้น ในช่วง 9 ปีที่ผ่านมา
หลังจากที่บริษัทฯ เข้าจดทะเบียนกับตลาดหลักทรัพย์แห่งประเทศไทย บริษัทฯ
ไม่เคยประสบกับปัญหาการรั่วไหลของข้อมูลภายในเลย เนื่องจากบริษัทฯ มีนโยบายเข้มงวดในการนี้
อีกทั้งได้รับความร่วมมืออย่างดีเยี่ยมจากผู้บริหารระดับสูงทุกท่าน
หากเกิดกรณีการใช้ข้อมูลภายในไปในทางที่ไม่สมควร ฝ่ายบริหารจะมีบทลงโทษบุคคลผู้นั้น
ในการพิจารณาผลงานเพื่อจัดสรรโบนัสให้ผู้บริหาร ณ สิ้นปี
และสืบเนื่องจากวัฒนธรรมขององค์กรเอง
บุคคลผู้ซึ่งกระทำความผิดจะไม่ได้รับการยอมรับและเป็นที่รังเกียจของผู้ร่วมงาน
ส่งผลทำให้ไม่ได้รับความร่วมมือใดๆ ทั้งจากผู้ร่วมงานและจากกลุ่มบริษัทเดลต้าทั้งหมด
อันถือว่าเป็นบทลงโทษซึ่งรุนแรงที่สุดที่บุคคลผู้หนึ่งจะพึงได้รับ

นอกจากนี้ กรรมการ ผู้บริหาร คู่สมรสและบุตรที่ยังไม่บรรลุนิติภาวะของบริษัทฯ
ต้องแจ้งถึงการเปลี่ยนแปลงการถือครองหลักทรัพย์ของบริษัทฯต่อสำนักงานคณะกรรมการกำกับหลักทรัพย์และตลาดหลักทรัพย์

2.9.6. บุคลากร

แผนกทรัพยากรบุคคลยังคงมุ่งเน้นในการพัฒนาบุคลากรอย่างต่อเนื่อง
โดยได้พยายามนำมาตรฐานสากลมาช่วยกำหนดทิศทางการทำงานและยังเข้าร่วมกับโครงการต่าง ๆ
ของภาครัฐและเอกชนในการพัฒนาบุคลากรของบริษัทฯและประเทศชาติ
อีกทั้งยังได้รับเกียรติบัตรจากภาครัฐเป็นจำนวนมาก

ในปี 2548 บริษัทฯ
ได้เริ่มต้นให้ความสำคัญต่อการพัฒนาบุคลากรด้านการวิจัยและพัฒนาอย่างจริงจังและจะทำการพัฒนาอย่างต่อเนื่องต่อไปเพื่อเพิ่มความสามารถในการแข่งขันที่สำคัญต่อธุรกิจของบริษัทฯ
ซึ่งจากการดำเนินการพัฒนาแผนกวิจัยพัฒนาให้แข็งแกร่งขึ้นนี้ จะสามารถทำให้บริษัทฯ
ได้รับการยกเว้นภาษีเงินได้
ซึ่งถือเป็นส่วนหนึ่งของการส่งเสริมการลงทุนของคณะกรรมการส่งเสริมการลงทุน จนปัจจุบันบริษัทฯ
มีนักวิชาการในด้านวิทยาศาสตร์ , วิศวกร และนักวิจัยกว่า 600 คน
และยังร่วมกับมหาวิทยาลัยหัวเฉียวเฉลิมพระเกียรติ จัดให้มีหลักสูตรปริญญาโทขึ้น
สำหรับพนักงานของบริษัทฯโดยเฉพาะ มีพนักงานเข้าร่วมโครงการนี้กว่า 60 คน พร้อมกันนี้
ยังจัดให้มีหลักสูตรปริญญาตรีขึ้นสำหรับพนักงานระดับหัวหน้าสายผลิตเพื่อเป็นการเพิ่มพูนวิทยฐานะและรายได้สำหรับพนักงาน
ส่วนพนักงานในระดับคนงาน บริษัทฯ ได้ร่วมกับสำนักอาชีวฯ จัดให้มีหลักสูตรระดับปวช. (
พาณิชยกรรม, ช่างอีเลคโทรนิคส์ ) และปวส. (พาณิชยกรรม, ช่างอีเลคโทรนิคส์ )
ขึ้นในบริษัทฯและยังทำการคัดเลือกบุคลากรชั้นดี
ร่วมกับสำนักอาชีวฯเพื่อให้เป็นอาจารย์สอนให้ฟรีกับนักศึกษาของวิทยาลัยฯ บริษัทฯ
ยังร่วมกับสถานศึกษาอีกหลายแห่ง เพื่อเปิดโอกาสให้สถานศึกษาได้ใช้อุปกรณ์และบุคลากร
เพื่อพัฒนานักศึกษาของสถาบันต่าง ๆ เช่นมหาวิทยาลัยเกษตรศาสตร์ , สถาบันไทย–เยอรมัน
และวิทยาลัยเทคนิคสมุทรปราการ เป็นต้น

นอกจากการพัฒนาบุคลากรระดับสูงแล้ว บริษัทฯ ยังคงเน้นในการเพิ่มรายได้ให้กับพนักงานระดับต่าง
ๆ ด้วย เช่นจัดให้มีการสอนงานฝีมือ เช่น ดอกไม้ประดิษฐ์ , เทียนไข และอื่น ๆ
ขึ้นเพื่อเป็นการเพิ่มรายได้ให้กับพนักงาน

บริษัทฯ ยังตระหนักถึงปัญหาของรัฐบาล โดยได้ร่วมกับภาครัฐพยายามสร้างงานขึ้นในต่างจังหวัด
เช่น ใน 4
จังหวัดภาคใต้และภาคอีสานเพื่อให้ชาวบ้านที่อยู่ห่างไกลไม่ต้องทิ้งถิ่นฐานมาหางานในกรุงเทพ ฯ
ในปัจจุบันมีชาวบ้านมากกว่า 4,000 คนจากภาคต่าง ๆ ของประเทศ ทำงานให้กับบริษัทฯ
และสามารถสร้างรายได้ได้กว่าเดือนละ 100 ล้านบาท
และยังช่วยให้บริษัทลดจำนวนพนักงานของบริษัทฯลงได้จำนวนมาก

ฝ่ายบริหารทรัพยากรบุคคลยังคงมีหน้าที่ในการบริหารทรัพยากรบุคคลให้กับบริษัทย่อย
ซึ่งมีสาขาอยู่ต่างประเทศ โดยฝ่ายบริหารทรัพยากรฯ ได้เข้าร่วมกับคณะผู้บริหารของบริษัท Delta
Energy System
ในการจัดโครงสร้างบุคลากรและทำการย้ายฐานการผลิตจากยุโรปมาสู่ประเทศไทย
และยุโรปตะวันออก ด้วยการจัดส่งบุคลากรไปฝึกอบรมและทำงานยังประเทศต่าง ๆ
และนำบุคลากรจากต่างประเทศมาถ่ายทอดเทคโนโลยีใหม่ ๆ ให้กับคนไทย

จากการทำงานในปี 2548 ทำให้บริษัทฯ ได้รับรางวัลแรงงานสัมพันธ์ดีเด่นจากกระทรวงแรงงาน
ประกาศนียบัตรมาตรฐานแรงงานไทย (TLS 8001) จากกระทรวงแรงงาน
และเกียรติบัตรของกรมสวัสดิการและคุ้มครองแรงงานในจังหวัดฉะเชิงเทรา
พร้อมทั้งจดหมายขอบคุณจากกระทรวงอุตสาหกรรมในการสร้างงานสู่ชนบท

ในปี 2548 บริษัทฯ มีพนักงานรวมทั้งสิ้น 12,509 คน (ไม่รวมพนักงานในบริษัทย่อย) ประกอบด้วย

1. พนักงานในแต่ละสายงานหลักดังนี้

  1.1 กลุ่มผลิตภัณฑ์จอแสดงภาพ 636 คน

  1.2 กลุ่มผลิตภัณฑ์สวิตช์ชิ่งเพาเวอร์ซัพพลาย 4,000 คน

  1.3 กลุ่มผลิตภัณฑ์ DES 1,663 คน

  1.4 กลุ่มผลิตภัณฑ์ชิ้นส่วนอีเลคโทรนิคส์ 5,522 คน

2. พนักงานในส่วนบริหารและส่วนกลางอื่นๆ รวม 688 คน

โดยมีผลตอบแทนรวมของพนักงาน ซึ่งประกอบด้วย เงินเดือน โบนัส
เงินสมทบกองทุนสำรองเลี้ยงชีพและสวัสดิการต่างๆรวมทั้งสิ้น 1,953 ล้านบาท

และหากรวมพนักงานในบริษัทย่อย บริษัทฯ มีพนักงานในปี 2548 รวม 13,655 คน
และมีผลตอบแทนของพนักงานเป็นเงินรวมทั้งสิ้น 4,565 ล้านบาท